ສານ ສຫລ ແຜ້ວທາງ ໃຫ້ລັດ Arizona ນຳໃຊ້ ກົດໝາຍຄົນເຂົ້າເມືອງ
ສານສູງສຸດ ສະຫະລັດ ໄດ້ແຜ້ວທາງລັດ Arizona ໃຊ້ກົດໝາຍຄົນເຂົ້າເມືອງ ທີ່ອະນຸຍາດໃຫ້ຕຳຫຼວດ ກວດເບິ່ງຖານະຜູ້ຕ້ອງສົງໄສໄດ້
ຜູ້ພິພາກສາຄົນນຶ່ງຂອງລັດຖະບານກາງສະຫະລັດ ໄດ້ແຜ້ວທາງເພື່ອໃຫ້ລັດ Arizona ທີ່ເປັນລັດຊາຍ ແດນ ເລີ້ມບັງຄັບໃຊ້ບາງພາກສ່ວນນຶ່ງທີ່ເປັນບັນຫາ ຖົກຖຽງໂຕ້ແຍ້ງຂອງກົດໝາຍລັດ ທີ່ບັງຄັບໃຫ້ເຈົ້າ ໜ້າທີ່ຕໍາຫລວດກວດເບິ່ງ ຖານະຄົນເຂົ້າເມືອງ ຂອງ ຜູ້ຄົນທີ່ຖືກຕຳຫຼວດຢຸດ ໃນລະຫວ່າງການສືບສວນ ກ່ຽວກັບການກະທໍາຜິດອື່ນໆນັ້ນ ການຕັດສິນດັ່ງກ່າວ ໄດ້ບັງຄັບໃຫ້ເຈົ້າໜ້າທີ່ມີສິດສອບຖາມຜູ້ຕ້ອງສົງໄສທັງ ຫລາຍວ່າ ເຂົ້າເຈົ້າເຂົ້າເມືອງຜິດກົດໝາຍຫຼືບໍ່ ການບັງຄັບທີ່ວ່ານີ້ ແມ່ນຈຸດໃຫຍ່ໃຈຄວາມຂອງຂໍ້ໂຕ້ຖຽງ ກ່ຽວກັບກົດໝາຍຄົນເຂົ້າເມືອງ ທີ່ເປັນຈຸດໃຈກາງໃນການຕໍ່ສູ້ທາງດ້ານກົດໝາຍມາເປັນເວລາສອງປີ ຊຶ່ງສິ້ນສຸດລົງໃນເດືອນມິຖຸນາໂດຍທີ່ສານສູງສຸດຂອງສະຫະລັດໄດ້ຕັດສິນເຫັນພ້ອມກັບຂໍ້ກຳນົດທີ່ສໍາຄັນ ຂອງກົດໝາຍດັ່ງກ່າວ ຫຼາຍໆພາກສ່ວນຂອງກົດ ສະບັບນີ້ ໄດ້ຖືກປະຕິເສດໂດຍສານສູງສຸດ ແນວໂຮມພວກທະນາຍຄວາມທີ່ຕໍ່ສູ້ເພື່ອສິດທິພົນລະເມືອງ ແລະບັນດາພວກ ສະໜັບສະໜຸນດ້ານຄົນເຂົ້າເມືອງ ໄດ້ຮ້ອງຂໍຕໍ່ຜູ້ພິພາກສາສານປະຈຳເຂດຄົນ ນຶ່ງຂອງລັດຖະບານກາງໃນເດືອນກໍລະກົດຜ່ານມາ ເພື່ອໃຫ້ຂັດຂວາງການນຳ ໃຊ້ຂໍ້ບັງຄັບກ່ຽວກັບການກວດເບິ່ງຖານະຄົນເຂົ້າເມືອງ ໂດຍໄດ້ໂຕ້ຖຽງວ່າ ມັນຈະນໍາໄປສູ່ການກວດກາເຈາະຈົງໃສ່ດ້ານຜີວພັນ ແລະການຄຸມຂັງທີ່ຍາວນານຕໍ່ຊາວອາເມຣິກາລາຕິນ ຖ້າຫາກມີການນຳໃຊ້ກົດໝາຍນີ້ ສານໄດ້ປະຕິເສດຕໍ່ຄໍາຂໍຮ້ອງດັ່ງກ່າວ ໃນວັນພຸດວານນີ້